SENTRUM: Det var her i Gjøvik den rumenske selgeren oppholdt seg da jenta på seks år ville gi han en pose med boller. Foto: Jon Olav Andersen Gjøviks Blad

Leter hele Mjøsa rundt etter selgeren som fikk 5000 kroner av jente (6)

Det er fremdeles ingen spor etter «Folk er folk»-selgeren som fikk feil pose av en seksåring på Gjøvik.

Silje Løvstad Thjømøe

Oppdatert 16. april 2016

Artikkelen er over fire år gammel

– Denne personen er ikke kommet tilbake til Gjøvik eller observert i nærheten etter hendelsen, sier operasjonsleder Bård Christiansen i Innlandet politidistrikt til VG lørdag klokken 14.00.

Det var fredag ettermiddag i Storgata på Gjøvik at den lille jenta syntes synd på en «Folk er folk»-selger og ville gi han en pose med boller.

Men seksåringen ga det som politiet mener er en rumensk mannen feil pose, og han endte opp med en pose med 5000 kroner som nettopp var tatt ut av minibanken.

Jenta var sammen med sin eldre søster da hendelsen skjedde, men misforståelsen ble ikke oppdaget før de kom hjem.

Da de dro tilbake for å få pengene igjen var mannen borte. Siden har ingen sett ham, og nå leter politiet rundt i hele Mjøsområdet etter selgeren.

Ikke oversikt over miljøet

– Vi leter rundt ved hele Mjøsa, men det er ikke lett å finne disse menneskene. De har ikke faste plasser i byen, og selv om mange har en viss tilhørighet, så vet man aldri hvor de oppholder seg, sier Christiansen.

Han opplyser til VG at de rumenske selgerne og tiggerne beveger seg fra sted til sted i området rundt Mjøsa.

– De reiser noe rundt, noen ganger er de på Gjøvik, andre ganger er de langs med tettsteder ved Mjøsa og noen ganger reiser de til Hedmark. Vi har hatt en orientering med politiet rundt om på ulike steder ved Mjøsa, som Lillrhammer, Toten og Gjøvik, og vi er på utkikk etter han flere steder.

– Hvor stort er dette miljøet på Gjøvik og omegn?

– Vi har ingen oversikt over hvor mange de er, og i tillegg til de som selger bladet er det flere som sitter med en kopp og tigger. Hvor mange det er i området tør jeg ikke å anslå.

Leter ved butikker

Christiansen sier til VG at det er enklere å lete etter mannen når butikker og kjøpesentre er åpne, da selgerne ofte oppholder seg i nærheten av disse stedene.

– Vi kommer til å være på utkikk hele dagen, og det flere steder, da de som oftetst oppsøker steder hvor folk handler.

Selgeren skal være i 60-årene og ha vært iført mørke klær da han fikk posen med pengene av jenta.

– Om dette vil straffefølgeles ønsker jeg ikke å kommentere, men i denne posen lå det forksjellige bankkort og lignende, og dette har han ikke anledning til å beholde, sier Christiansen.

Operasjonsleder er ikke kjent med om politiet har vært i kontakt med ledelsen i «Folk er folk».Forholdet er foreløpig ikke anmeldt og behandles som en tapssak.

VG har ikke lykkes å komme i kontakt med «Folk er folk».

Publisert: 16.04.16 kl. 13:33 Oppdatert: 16.04.16 kl. 14:52

Les også